
Elektromotoros hajtásrendszer minősítése rezgésdiagnosztikával

Munkánk során elektromotoros hajtásrendszerrel foglalkoztunk olyan célból, hogy azok beszerelése előtt kiszűrhessük a gyártáshibás, vagy rendellenes működésű hajtóműveket rezgésdiagnosztikai vizsgálatok alkalmazásával. A hajtásláncból kiszűrődő rendellenes zajokat a termék felületi rezgésének mérésével tudjuk vizsgálni.
A mérések elvégzéséhez a termék házára piezoelektromos gyorsulásmérő szenzort rögzítettünk, majd adott mérési paraméterek alkalmazásával méréseket végeztünk a hajtómű mindkét irányban való forgatása mellett. A berendezés felületi rezgéseinek gyorsulásértékeit normalizálást követően egy „.wav” kiterjesztésű fájlba tároltuk le.
A mérést követi az időjel kondicionálása, majd a minősítési eljárás. Ehhez olyan matematikai, vibráció-elemzési módszereket kellett felkutatnunk, melyek együttes működése mellett, megfelelő biztonsággal garantálható a termékek helyes minősítése. A minősítéshez vizsgáltuk a tárolt időjelet, annak frekvencia-spektrumát, valamint egyéb vizsgáló algoritmusokat is alkalmaztunk. Időjel analízisét a gyorsulásértékek figyeltetésével, csúcsok számlálásával valamint az autoregressziós modell felhasználásával szűrt jel vizsgálatát szekvenciális valószínűségi hányados teszttel végeztük, valamint számítottunk Kurtosis értéket is. Frekvenciatartományban magát a spektrumképet vizsgáltuk maszk-illesztéses módszerrel, valamint lényeges volt a hajtómotor alapfrekvenciájának meghatározása is a spektrum alapján. Számítottunk részspektrumokból RMS értéket, alsó és felső frekvencia tartományra képeztünk RMS hányadost, valamint ablakolásos eljárással vizsgáltuk a jel RMS értékének időbeni változását is.
Minden módszer külön minősítési eredményt ad. A hibás alkatrészek eltérő defektusokkal rendelkeznek. A kidolgozott eljárások mind más elven működnek, különböző hibalehetőségekre lettek kidolgozva. Külön nehézség, hogy nem bízhatunk meg bennük maximálisan, ezért a végső eredmény lehet „jó” is amellett, hogy adott számú részminősítés „rossz” eredményt adott, valamint nem kell minden módszernek „rossz” eredményt adnia a termék selejtté nyilvánításához.
Az általunk fejlesztett szoftver a tesztek során közel 95%-os megbízhatósági szintet ért el, és magába foglalja a paraméter szett létrehozásához szükséges algoritmusokat is. Lehetőséget biztosít a mérési eredmények regisztrálására, a nyomon követhetőség céljából. Emellett utat nyit számos fejlesztési lehetőségnek, mint például öntanuló algoritmusoknak a felhasznált paraméterek létrehozásához.



